Pranešimas spaudai

	2007–05–08	
Svarbiausias lituanistinių mokyklų tikslas – išmokyti jaunąją kartą lietuvių kalbos

Airijos lietuvių bendruomenės Administracija ir LR Švietimo ir mokslo ministerija gegužės 5 – 6 dienomis Dubline organizavo seminarą „Ugdymo organizavimas užsienio lituanistinėse mokyklose“, skirtą Airijoje veikiančių lituanistinių mokyklų vadovams ir mokytojams.
Šiuo metu Airijoje veikia penkios lituanistinės mokyklos, kurias lanko per 400 moksleivių, bei dirba apie keturiasdešimt mokytojų. Pagrindinis lituanistinių mokyklėlių tikslas – išmokyti jaunąją kartą kalbėti, skaityti ir rašyti lietuviškai, bei padėti neprarasti lietuviško mąstymo. Moksleiviai mokomi lietuvių kalbos, etnokultūros, istorijos pamokų, organizuojami dailės, etnografijos bei kitokie būreliai, pagal lietuviškas tradicijas minimos svarbiausios kalendorinės šventės. 
Tiek Airijoje, tiek kitose užsienio šalyse veikiančios lituanistinės mokyklos gerokai skiriasi nuo Lietuvos pradinių ar vidurinių mokyklų, tad ir moksleivių ugdymas turi būti organizuojamas kitaip. Reikia atsižvelgti į tai, kad lituanistinėse mokyklose pamokos vyksta tik savaitgaliais ir per metus susitinkama vos trisdešimt dienų. Šioms lituanistinėms mokykloms netinka lietuviškos ugdymo programos ir mokytojai turi jas koreguoti bei parengti taip, kad per trumpa valandų skaičių mokiniams galėtų perduoti kiek įmanoma daugiau žinių.
Seminarą vedė LR Švietimo ir mokslo ministerijos Pagrindinio ir vidurinio ugdymo skyriaus vyriausioji specialistė Danutė Kolesnikova, Ikimokyklinio ir pradinio ugdymo skyriaus vyriausioji specialistė Laimutė Jankauskienė, Švietimo plėtotės centro Ugdymo skyriaus vyr. specialistė Henrika Prosniakova, Pedagogų profesinės raidos centro Suaugusiųjų švietimo skyriaus vedėja Rasa Šavareikaitė.
Seminare dalyvavo mokytojai iš Dublino, Korko, Galvėjaus, Monaghano lituanistinių mokyklų, taip pat keli atstovai iš besikuriančios lituanistinės mokyklos Naaso miestelyje. Seminaro metu lektorės skaitė pranešimus, patarė mokytojams, kaip pasirinkti mokomąją literatūrą, organizuoti pamokas, visi drauge diskutavo, kaip būtų galima pagerinti moksleivių ugdymą lituanistinėse mokyklose. 
Airijos lietuvių bendruomenė dėkoja Lietuvos Respublikos Ambasadai Airijoje už visokeriopą pagalbą rengiant šį mokytojų seminarą. Finansiškai mokytojų seminarą rėmė Tautinių mažumų ir išeivijos departamentas prie Lietuvos Respublikos Vyriausybės.

Airijos lietuvių bendruomenės administracija